
Министерство на околната среда и водите

Регионална инспекция по околната среда и водите - Монтана

доклад

за извършена комплексна проверка на Цех за производство на абразивни (флекс) дискове, с оператор „Абразив България” ЕООД, находящ се в гр. Берковица, кв. „Беговица” в изпълнение Заповед РД - 266/19.10.2015 г. на Директора на РИОСВ – Монтана


Извършената комплексна проверка на 22.10.2015 г. е с цел установяване съответствието на осъществяваната от дружеството дейност на площадката с нормативните изисквания по опазване на околната среда. 
Основната дейност на дружеството е производство на абразивни инструменти с органична свръзка за Европейския пазар и по договор за изработка (ишлиме).
На територията на площадката се извършва само предварително съхраняване на отпадъци на мястото на образуване до предаването им на фирми за последващо третиране.  Съгласно чл. 35, ал. 2 от ЗУО за извършване на тази дейност не се изисква наличие на разрешение по чл. 67 или регистрационен документ по чл. 78 от ЗУО. За образуваните от дейността на обекта производствени отпадъци, дружеството е извършило класификация по реда на Наредба №2/2014 г. за класификация на отпадъците, за което има издадено становище от РИОСВ – Монтана. Обособен e склад с ограничен достъп и бетониран под, в който разделно се съхраняват производствените отпадъци в метални варели - отработените масла и в чували за неопасните отпадъци. Има осигурен абсорбент. Няма налични количества отпадъци от дефектирали луминесцентни лампи. До настоящия момент не са предавани отпадъци на фирми за последващо третиране поради малките им количества. На площадката се води необходимата отчетност на количествата образувани отпадъци в заверената от РИОСВ – Монтана отчетна книга за отпадъците - приложение №1 от Наредба №1/2014 г. за реда и образците, по които се предоставя  информация за дейностите по отпадъците, както и реда за водене на публични регистри. В отчетната книгата има записи минимум веднъж месечно. Отбелязано е  през кой календарен месец не са образувани отпадъци, като са записани нулеви количества.  
Водоснабдяването с вода за битови нужди е от водопроводната мрежа на гр. Берковица. Вода за технологични нужди не се използва. Битово-фекалните отпадъчни води се заустват в изгребна яма.
В производствената си дейност, фирмата използва фенолформалдехидни смоли, съдържащи летливи органични съединения (ЛОС).Производството попада в обхвата на Наредба №7/2003 г. за норми за допустими емисии на ЛОС, изпускани в околната среда, главно в атмосферния въздух, в резултат на употребата на разтворители в определени инсталации (Наредбата, обн. ДВ., бр. 96/2003 г.), категория дейност „Нанасяне на слепващи покрития” по приложение №1 към чл.2, ал. 1 от Наредбата. Към момента на проверката инсталацията не е регистрирана в Регистъра на инсталациите по чл. 30 „л” от Закона за чистотата на атмосферния въздух. Дадено е предписание на управителя на цеха да подаде в РИОСВ – Монтана заявление за регистрация на инсталацията в Регистъра на инсталациите, извършващи дейности по приложение №1 от Наредба №7/2003 г.

